CELEX: 32021D1780
Language: ro
Date: 2021-10-05 00:00:00
Title: Decizia de punere în aplicare (UE) 2021/1780 a Consiliului din 5 octombrie 2021 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată

11.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 360/122
               
            
         DECIZIA DE PUNERE ÎN APLICARE (UE) 2021/1780 A CONSILIULUI
         din 5 octombrie 2021
         de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     În conformitate cu articolul 287 punctul 14 din Directiva 2006/112/CE, Republica Polonă (denumită în continuare „Polonia”) poate acorda o scutire de la plata taxei pe valoarea adăugată (TVA) persoanelor impozabile a căror cifră de afaceri anuală nu depășește echivalentul în moneda națională a 10 000 EUR, la cursul de schimb din ziua aderării sale.
                  
               
                     (2)
                  
                  
                     Decizia (UE) 2009/790/CE a Consiliului (2) autorizează Polonia să introducă o măsură specială de derogare de la articolul 287 din Directiva 2006/112/CE pentru a scuti de plata TVA persoanele impozabile a căror cifră de afaceri anuală nu depășește echivalentul în moneda națională a 40 000 EUR (denumită în continuare „măsura de derogare”).
                  
               
                     (3)
                  
                  
                     Decizia de punere în aplicare (UE) 2018/1919 a Consiliului (3) a autorizat Polonia să continue să aplice măsura de derogare până la 31 decembrie 2021 sau până la data intrării în vigoare a unei directive de modificare a dispozițiilor articolelor 281-294 din Directiva 2006/112/CE, dacă această dată este anterioară.
                  
               
                     (4)
                  
                  
                     Prin scrisoarea înregistrată de Comisie la 1 martie 2021, Polonia a înaintat o cerere Comisiei prin care solicita autorizarea de a continua să aplice măsura de derogare până la 31 decembrie 2024 (denumită în continuare „cererea”).
                  
               
                     (5)
                  
                  
                     În temeiul articolului 395 alineatul (2) al doilea paragraf din Directiva 2006/112/CE, Comisia a transmis cererea celorlalte state membre, cu excepția Ciprului, prin scrisoarea din 25 martie 2021, și Ciprului, prin scrisoarea din 26 martie 2021. Printr-o scrisoare din data de 29 martie 2021, Comisia a informat Polonia că dispune de toate informațiile necesare pentru a analiza cererea.
                  
               
                     (6)
                  
                  
                     Măsura de derogare este conformă cu obiectivele prezentate în Comunicarea Comisiei din 25 iunie 2008 intitulată „«Gândiți mai întâi la scară mică»: Prioritate pentru IMM-uri – Un «Small Business Act» pentru Europa”.
                  
               
                     (7)
                  
                  
                     În conformitate cu informațiile furnizate de Polonia, măsura de derogare va avea un impact neglijabil asupra cuantumului total al veniturilor fiscale ale Poloniei colectate în etapa consumului final. Persoanele impozabile vor putea opta în continuare pentru regimul normal de TVA.
                  
               
                     (8)
                  
                  
                     După intrarea în vigoare a Regulamentului (UE, Euratom) 2021/769 al Consiliului (4), Polonia nu va efectua niciun calcul de compensare în ceea ce privește declarația privind resursa proprie provenită din TVA pentru exercițiul financiar 2021 și ulterior.
                  
               
                     (9)
                  
                  
                     Având în vedere impactul potențial pozitiv al măsurii de derogare în ceea ce privește simplificarea obligațiilor în materie de TVA prin reducerea sarcinii administrative și a costurilor pentru întreprinderile mici, Polonia ar trebui să fie autorizată să aplice măsura de derogare pentru o perioadă suplimentară.
                  
               
                     (10)
                  
                  
                     Directiva (UE) 2020/285 a Consiliului (5) a modificat articolele 281-294 din Directiva 2006/112/CE în ceea ce privește regimul special pentru întreprinderile mici, stabilind noi norme pentru întreprinderile mici, inclusiv introducerea pragului maxim al cifrei de afaceri anuale la nivel de stat membru de 85 000 EUR sau echivalentul în moneda națională al acestei sume.
                  
               
                     (11)
                  
                  
                     Autorizația de a aplica măsura de derogare ar trebui să fie limitată în timp. Termenul ar trebui să fie suficient pentru a permite evaluarea eficacității și a caracterului adecvat al pragului. În plus, Directiva (UE) 2020/285 impune statelor membre să adopte și să publice, până la 31 decembrie 2024, actele cu putere de lege și actele administrative necesare pentru a se conforma dispozițiilor articolului 1 din directiva respectivă și să aplice aceste dispoziții începând de la 1 ianuarie 2025. Prin urmare, este oportun ca Polonia să fie autorizată să aplice măsura de derogare până la 31 decembrie 2024.
                  
               
                     (12)
                  
                  
                     Prin urmare, Decizia 2009/790/CE ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Articolul 2 din Decizia 2009/790/CE se înlocuiește cu următorul text:
            
               
                  „Articolul 2
                  Prezenta decizie se aplică de la 1 ianuarie 2010 până la 31 decembrie 2024.”
               
            
         
         
            Articolul 2
            Prezenta decizie produce efecte de la data notificării.
         
         
            Articolul 3
            Prezenta decizie se adresează Republicii Polone.
         
         
            Adoptată la Luxemburg, 5 octombrie 2021.
            
               
                  Pentru Consiliu
               
               
                  Președintele
               
               A. ŠIRCELJ
            
         
         
            (1)  JO L 347, 11.12.2006, p. 1.
         
            (2)  Decizia 2009/790/CE a Consiliului din 20 octombrie 2009 de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 283, 30.10.2009, p. 53).
         
            (3)  Decizia de punere în aplicare (UE) 2018/1919 a Consiliului din 4 decembrie 2018 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 311, 7.12.2018, p. 32).
         
            (4)  Regulamentul (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată (JO L 165, 11.5.2021, p. 9).
         
            (5)  Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).